Bródy
János

Saját hangon

75+1 dalszöveg

az önálló albumokról

1980–2021

részlet

Corvina

© Bródy János, 2021
© Melody Produkció

Borítóterv: Karcagi Klára

Kiadja 2021-ben a Corvina Kiadó Kft., az 1795-ben alapított Magyar Könyvkiadók és Könyvterjesztők Egyesülésének tagja.

ISBN 978 963 13 6760 7

Elektronikus változat:
eKönyv Magyarország Kft.
www.ekonyv.hu
Készítette: Ambrose Montanus

Előszó

Bródy János 2021-ben töltötte be 75. életévét. Ebből az alkalomból bocsátjuk közre ezt a válogatást, amely a sokszínű és kiterjedt életmű 75 dalszövegét tartalmazza (plusz egy ráadást). Az énekelt dalok műfajában általánosan közismert tény, hogy a nagyérdemű publikum elsősorban a dalok előadójával azonosítja a szerzeményeket. Amikor azt a 75 dalszöveget kerestük, amelyekkel leginkább jellemezni tudjuk a még mindig aktívan alkotó művészt, abból indultunk ki, hogy Bródy János nemcsak kivételes tehetségű zeneszerző és szövegíró, hanem egyben saját dalait előadó művész is, és nem kis meglepetéssel állapítottuk meg, hogy ha összeszedjük az önálló lemezeken szereplő dalokat, és kihagyunk néhányat, amelyeket a szerző eredetileg másoknak írt, éppen kijön a számmisztikában hívők számára kedves 75 dalszöveg.

Bródy János önálló előadói pályafutása a hetvenes évek végén, a Várszínházban és az Egyetemi Színpadon kezdődött. Az Illés- és a Fonográf zenekarban eltöltött évek után egyre inkább olyan dalok születtek, amelyek személyes hangulata, érzelmi elkötelezettsége vagy ironikus intellektualizmusa szinte megkövetelte, hogy szerzőjük maga álljon velük közönség elé. Olyan idők jártak akkor, amikor dalokban tört a felszínre sok mélyen elfojtott érzés és gondolat. Bródy János a maga sajátos előadói képességeivel hitelesen és mindenki által érthetően fogalmazta meg nemzedékének álmait és csalódásait, és hamarosan a hatóságok által gyanakodva figyelt, de minden tiltás ellenére közkedvelt szereplője lett az ifjúsági klubok hálózatának.

Első lemeze 1980-ban jelent meg Hungarian Blues címmel, olyan emblematikus dalokkal, mint a Személyi igazolvány, Filléres emlékeim, Földvár felé félúton, Mama, kérlek, és a költői fordulatokkal helyzetjelentést adó Maszkabál. Az album váratlan és hatalmas sikere következtében Bródy János országosan elfogadott és ikonikus előadója lett saját szerzeményeinek.

Második albuma a Ne szólj szám… volt 1985-ben, melynek címadó dalában még ma is érezhető a korszak alapvető életérzése, és azóta tudjuk, hogy van olyan, hogy Egy hétig tart egy szerelem. Ezen az albumon jelent meg sok-sok év után újra a hatvanas évek nemzedékének egykor betiltott himnusza, a Ha én rózsa volnék.

A nyolcvanas évek végén következett a Hang nélkül, amelyen az Engedd, hogy szabad legyek, az Átmeneti állapot és a Zárt osztály már nyíltan szólt a változás iránti vágyról, de emlékezetes maradt a Légy hű magadhoz vagy A magány című dal is. Ez volt az utolsó album, ahol a Fonográf társasága még együtt szerepelt egy lemezen.

Az utca másik oldalán című összeállítás 1994-ben jelent meg, ironikus és kritikus hangvételével már az új korszak ellentmondásait tükrözte máig ható érvénnyel, olyan dalokban, mint a Tangó leMondó és a Haggyá’ má’ békibe’, de művészi hitvallást is jelzett a Mit tehetnék érted vagy A földön járj.

A zenekarok feloszlottak, átalakultak, de Bródy János folyamatosan képes volt önmagát adni, és gitárral a kezében, mint a hétköznapok krónikása járta az országot, ironikus mosollyal idézve a reménytelen szerelem és a beteljesült csalódás közti rövid átmeneti boldogságot, vigasztalva a meg nem valósult álmaikból ébredő szorongókat. Az 1994-es, a régi Budapest Sportcsarnokban tartott előadásról – Volt egyszer egy Bródy János koncert címmel – CD és később DVD is forgalomba került.

Az új évezred kezdetén Kockázatok és mellékhatások címmel jelent meg az a zenei gyógyszer, amellyel nem kell orvoshoz vagy gyógyszerészhez fordulni. A lemezen szereplő tizenkét szám túlnyomó többsége, mint a Jön a vonat és a Meg kéne kapaszkodni, az életünkben sűrűn előforduló kockázatokról és mellékhatásokról szól. Az emberi jogok védelmében írt Szabadnak születtél pedig arra figyelmeztet, hogy törékeny ünnepeink és bizonytalan hétköznapjaink közepette is meg kell őriznünk emberi méltóságunkat.

Bródy János életművében kiemelkedő szerepet játszanak azok a színpadi művek, amelyek nélküle nem jöttek volna létre, és itt elsősorban az István, a király rockoperára gondolhatunk, de jelentős sikert ért el a Kőműves Kelemen, a Doctor Herz, a Veled, Uram!, a Will Shakespeare, vagy akit akartok, és Andrew Lloyd Webber darabjának magyar változata, a Volt egyszer egy csapat. Szívem szerint itt említeném még a Képmutatók című muzikomédiát is, amelynek bemutatója eddig sajnálatos módon elmaradt.

Az Illés szekerén című album 2011-ben került forgalomba, és komoly meglepetéseket tartogatott még azoknak is, akik jól ismerték Bródy János addigi pályafutását. Az Illés-zenekar hagyományainak szellemében készült összeállítás izgalmasan sokszínű zenei anyag lett. A ’60-as évek világára visszatekintve a hatvanas éveiben járó szerző ezzel az albummal mintegy összefoglalta zenei pályafutását, dupla platinalemez lett, és Fonogram-díjat is kapott. A lemezen szereplő szerzemények közül jelentős utóéletet mondhat magáénak az Édes életünk, az Ezek ugyanazok, a Nyuggerdal, és az erősen politikus dalok közé sorolt Lesz még egyszer.

A feltámadt érdeklődés következménye, hogy Bródy János 2016-ban egy Ráadás albummal jelentkezett, amely eredetileg jubileumi vinil (bakelit)-korong lett volna. A slágerlistás lemezen vadonatúj számok: Te itt leszel majd mellettem, Magyarok közt európai, Birkaország, Újra ősz van már, Gyere édes, jöjj és korrumpálj, és régi dalok újraértelmezett feldolgozásai szerepelnek, mint a Csillag Hajnalka folytatása, a Felföldiné estéje. A 70. évfordulóra végül egy öt bakelitlemezes, exkluzív összeállítás jelent meg, amelyből csak 300 példányt gyártottak. A felemelő hangulatú Aréna koncertről BRÓDY70 címmel DVD+2CD került forgalomba a Grundrecords gondozásában.

Bródy János elsősorban dalszerzőnek tartja magát. Dalait sokan, sokféle formában feldolgozták; Koncz Zsuzsa és Halász Judit mellett írt dalokat Zoránnak, Somló Tamásnak, Gerendás Péternek, Komár Lászlónak is, és egy időben Várszegi Gábor nevében az Omega szövegeit is ő írta (Csillagok útján, Gammapolis). Újabban a Margaret Island zenekar és az Ivan & The Parazol műsorában is szerepelnek Bródy-dalok.

Legutóbbi, 2020-as albuma a Gáz van, babám! Az Illés szekerén és a Ráadás után újabb tizenkét számmal jelzi, hogy a 75. évét betöltő Mester még mindig kiemelkedően aktív szereplője a hazai zenei közéletnek. Az olyan számok, mint a Tűz van, babám!, a Mit hoz még a múlt, a Tábori fénykép vagy Az én országom, felemelő zenei és szellemi élményt nyújt azoknak, akik követték Bródy János több mint ötvenéves pályafutását, és azok számára is kötelező tananyag, akik csak most ismerkednek a magyar nyelvű rockzene egyik alapítójának életművével. És bár az egyik legszebb dala egy olyan emberről szól, Akit a hazája nem szeretett, határozottan állíthatom, hogy határokon innen és túl Bródy Jánost nagyon sokan szeretik, és még azok is tisztelik. akik más oldalról közelítik meg a magyar nyelvű dalkultúra 21. századi alkotásait.

Budapest, 2021. szeptember

Mentler Krisztina

1.
Hungarian Blues
(1980)

Személyi igazolvány

Tizenhat éves még alig-alig múltam, mikor először

[ megkaptam őt

Éreztem, ahogy megtapogattam, a fejem lágya benőtt

És akkor megtudtam az osztályfőnökömtől, hogy soha többé

[ el nem hagyhatom

Azóta télen-nyáron, viharban, napsütésben magammal

[ hordozom

Személyi igazolvány, mindennél fontosabb nekem

Személyi igazolvány, s néha úgy becézem: kis SZIG-em

Szigorú és elszánt önmagammal nézek szembe mindjárt az

[ első oldalon

Hogy ’46-ban megszülettem Budapesten, bár szeretném, de

[ nem tagadhatom

Apám s anyám elváltak régen, de itt jól megférnek egy lapon

S még néhány adat: hogy jártam iskolába, van otthonom és

[ dolgozom

Személyi igazolvány, van, tehát én létezem

Személyi igazolvány, az egyetlen igazolvány

mellyel hitelt érdemlően igazolhatom

hogy azonos vagyok velem

Ha eltévedek a forgalomban, vagy átmeneti zavaromban

[ nem találom a helyem

Vagy szavaimnak kell mások előtt hitelt szerezni, olyankor

[ előveszem

És minden változást, mely feltüntethető, én becsülettel

[ beírattatok

Oly megnyugtató érzés pecséten látni, hogy egy ideig még

[ érvényes vagyok

Személyi igazolvány, drága kis SZIG-em

Mi lesz veled, ha visszavonnak végül nélkülem?

Tudom, hogy itt és most, hogy ő és én, mi ketten

[ összetartozunk

És mégis megtörtént már olykor-olykor, hogy elvált az utunk

Nélküle, bevallom, félembernek érezem magam, bár tiltakozni

[ nincs jogom

Valami furcsaságot boldogságot érzek, ha újra visszakapom

Személyi igazolvány, az én igazi párom

AU-IV 385 223

Személyi igazolvány, hát lássuk csak, ki vagy te, barátom

AU-IV 385 223

Filléres emlékeim

A sok kacat, ócskaság, mi évek óta összegyűlt

Szerteszéjjel ott hevernek ők a polcokon meg mindenütt

Gyertyaszál, gyöngyszemek, felébetört mézeskalács

Hajcsatok és karkötők, s egy régen elszakított lánc

Filléres emlékeim oly drágák nekem

Kidobni őket nincs erőm, s mind értéktelen

Filléres emlékeim oly drágák nekem

Ők tudják, mennyit ér az életem

A művirág sok éve már a céllövöldében kinyílt

Se fénye már, se illata, de őrzi még az álmait

A rongybaba csak porfogó, és ott hever az asztalon

A lelke már az égbe szállt, de eltemetni nem tudom

Filléres emlékeim oly drágák nekem

Kidobni őket nincs erőm, s mind értéktelen

Filléres emlékeim oly drágák nekem

Ők tudják, mennyit ér az életem

Nem ketyeg az óra sem, törékeny szíve megszakadt

A kis tükör homályosan, de őrzi még az arcokat

Egy régi dal a szalagon, és több a zaj már, mint a jel

De néhanap, ha felteszem, a múlt időt idézi fel

Filléres emlékeim oly drágák nekem

Kidobni őket nincs erőm, s mind értéktelen

Filléres emlékeim oly drágák nekem

Ők tudják, mennyit ér az énekem

K. Kata balladája

K. Kata, szívem virága

Ifjúságom édes álma

Együtt jártunk hajdanába’

A Horizont tánciskolába

Soha nem felejtem már el

Mikor táncra kértelek fel

Derekadat átöleltem

Kezem izzadt a kezedben

Együtt táncoltuk a tangót

Vallomásként súgtam egy szót

Válasz helyett pofon vágtál

Megjátszós kislányka voltál

Nem bocsátottad meg nékem

Hogy a szerelmedet kértem

Megvetés ült szép szemedben

Majdnem sírtam szégyenemben

Melléd szegődtem a téren

„Na, kopj le rólam”, mondtad nékem

Óh, ha meghallgattál volna

De te elküldtél a francba

K. Kata, ha akkor kéred

Én meg is haltam volna érted

Ölelésed úgy kívántam

Álmaimban véled háltam

De te akkor mással jártál

A zongoristával smároltál

Nem törődtél szerelmemmel

Se testemmel, se lelkemmel

Elszálltak a táncos évek

Egyszer még láttalak téged

Mint királynő a birodalmán

Úgy álltál az utca sarkán

K. Kata, szívem virága

Ifjúságom édes álma

Bárhová sodort az élet

Áldott legyen szép emléked

Bűnbánó Magdaléna

Bűnbánó Magdaléna lehajtja szép fejét

S kéri, hogy bűneit bocsássa meg az ég

Bűnbánó Magdaléna mozdulatlan áll

Ruháján észrevétlen oldódik a zár

Óh, Magdaléna, ne kérj feloldozást

Óh, Magdaléna, engem kérj, ne mást

Bűnbánó Magdaléna válla megremeg

Oly nehéz eltitkolni, amit nem lehet

Bűnbánó Magdaléna lelke nyugtalan

Hisz újra elkövetné bűnét boldogan

Óh, Magdaléna, ne kérj feloldozást

Óh, Magdaléna, engem kérj, ne mást

Bűnbánó Magdaléna lehajtja szép fejét

S kéri, hogy bűneit bocsássa meg az ég

Bűnbánó Magdaléna, ne vádold magad

Szentté válni ma már értelmetlen áldozat

Óh, Magdaléna, ne kérj feloldozást

Óh, Magdaléna, engem kérj, ne mást

Földvár felé félúton

Ott állt a lány az út jobb oldalán

Egy sárga rózsa hervadt homlokán

A szürke úton csak állt várakozón

Földvár felé félúton

Az őszi napfény bágyadtan virult

Az őszi bánat szép szemébe hullt

Oly ismerős volt, hogy honnan, nem tudom

Földvár felé félúton

Megszólítottam, bár nehéz volt szívem

Földvár felé, ha eljön, elviszem

Nem válaszolt, csak nézett álmodón

Földvár felé félúton

Vártam egy percet, vagy annyit sem talán

És mérgelődtem, tán süket ez a lány

Még egyszer szóltam, ha nem jön, itt hagyom

Földvár felé félúton

Csak állt ott némán, nem fordult felém

Az őszi napfény felragyogott szemén

Egy könnycsepp gördült az arcán csillogón

Földvár felé félúton

Nem kértem többször, hisz vártak már reám

A földvári kultúrház ócska színpadán

Otthagytam őt, és mást is, jól tudom

Földvár felé félúton

Azóta nézem az út jobb oldalát

Talán még egyszer meglátom azt a lányt

Ha megtalálom, megvigasztalom

Földvár felé félúton

Hungarian Blues

Büszkén viseled a farmerruhát

s a tévén bámulod Amerikát

A dzsekiden címke, hogy „Central Department”

s gumit rágva nézed a westernt

De ha szívből akarsz énekelni

és könnyes szemmel álmodozni

A Hungarian Blues –

csak az, amit a cigány húz

Ha bálba mész, és a zenekar játszik

dögösen járod a diszkó-fánkit

De éjfél után, sörben úszva

a hazaszeretettől nekibuzdulva

Szívből akarsz énekelni

és minden magyart átölelni

A Hungarian blues (édesapám)

csak az, amit a cigány húz

Vonzanak a kalandregények

és bámulod a reklámnőket

Tudod, hogy mi a jó autómárka

s a dollár többet ér, mint az ára

De szívből akarsz énekelni

a hűtlen szerelmed elsiratni

A Hungarian Blues –

csak az, amit a cigány húz

Hallgatod a slágerlistát

és ismered a siker titkát

S ha elindulsz, hát nyugatnak indulsz

és Clevelandból, ha visszabúsulsz

És szívből akarsz énekelni

a fájó múltat elfeledni

A Hungarian Blues –

mi lenne más, megint

csak az, amit a cigány húz

Hát húzd rá cigány, húzzad jobban

búsulni való kedvem van

Száz forintnak ötven a fele

egye meg a fészkes fekete fene

Nem lehet az ember fából

ki kell rúgni az országból

Hej, így tedd rá, hej, úgy tedd rá

Hej, ide babám, na, ezt kapd ki

Vásárhely

Vásárhely fölött az ég

Se nem tiszta, se nem kék

Az utcákon a szél az úr

Lombokat tépáz vadul

Elment az én kedvesem

Vissza nem jön már sosem

Idegen földön ha jár

Otthonára nem talál

Vásárhelyi éjszakák

Túlfűtött, bezárt szobák

Ég a gyertya lángja, ég

Gyenge fénye nem elég

Gyökér, lomb és száraz ág

Háromféle valóság

Ki háromból csak egyet lát

Nem látja a fát magát

Maszkabál

Szép társaság, feszülten oldott hangulat

festett mosoly fedi a sápadt arcokat

Régóta tart a maszkabál

Házmesterlegény a választott király

Vén róka hajszol dörzsölt másnapos csibét

Kóbor kalóz lesi a táncparkett vizét

Mindenkié a maszkabál

A plasztik-taktik banda rivaldafényben áll

Éjfél után, kedvesem, csendben lelépünk

Éjfél után magunkhoz térünk

Levesszük álarcunk, úgy ölelkezünk

Talán ma éjjel még boldogok leszünk

Páncélt visel szívén a bús képű lovag

A csúf boszorkány üdén s lelkesen kacag

Ez ám a bál, a maszkabál

Az ördöggel az angyal halálos táncot jár

A csillagjós kezében kötött életek

Szemérmes cafka stoppol szakadt lelkeket

Szédült világ a maszkabál

S a bohóc bánatában saját fejére áll

Éjfél után, kedvesem, csendben lelépünk

Éjfél után magunkhoz térünk

Levesszük álarcunk, úgy ölelkezünk

S hajnalban foltozzuk gyűrött jelmezünk – mert:

Belépni csak előírt álarcban lehet

S boldogtalan, ki végül mégis kint reked

Véget nem ér a maszkabál

Az udvarmester int, s papírkonfetti száll

Sok sima duma, sok-sima-subi-dubi

És én se tudom be-be-be-be-befejezni

Maximum így, hogy (Dis9, D9, G.)

Mama, kérlek

Mama, kérlek, meséld el nekem

Hogy milyen volt az élet nélkülem

Gondoltál rám, mikor azt tervezted el

Hogy mi lesz majd, ha nagy leszel

Mama, kérlek, meséld el nekem

Hogy hogyan kezdődött az életem

Véletlen volt, vagy számítottál rám

Azon az édes éjszakán

Hisz jól tudod, nem kértelek

Nem kértem tőled az életet

S még mielőtt majd egyszer meghalok

Még tudnom kell, miért vagyok

Mama, kérlek, meséld el nekem

Hogy milyen volt az első szerelem

Érezted azt, amikor téged elhagyott

Milyen jó, hogy én még nem vagyok

Mama, kérlek, azt mondd meg nekem

Akartad-e azt, hogy így legyen

Én azt hiszem, hogy véletlen csupán

Hogy éppen ő az én apám

Hisz jól tudod, nem kértelek

Nem kértem tőled az életet

S még mielőtt majd egyszer meghalok

Még tudnom kell, miért vagyok

Mama, látod, zavarban vagyok

Most megint egész másokra gondolok

Hisz itt vannak már az újból érkezők

A nagymamát is kikérdezők

Hát mama, kérlek, gondold meg jól

Hogy mit mesélsz majd a régi dolgokról

Hisz jönnek ők, és újra kérdezik

Mit mondunk el majd őnekik

Mit mondhatunk, ha kérdezik

Mit mondhatnánk…

Tartalom

Előszó

1. Hungarian Blues (1980)

Személyi igazolvány

Filléres emlékeim

K. Kata balladája

Bűnbánó Magdaléna

Földvár felé félúton

Hungarian Blues

Vásárhely

Maszkabál

Mama, kérlek

2. Ne szólj szám (1985)

Ne szólj szám

Álmodom

Egy hétig tart

A vállalkozás

Az átkelő

Tudom, hogy itt élsz

Vándor Éva

Az illuzionista

Ha én rózsa volnék

3. Hang nélkül (1989)

Engedd, hogy szabad legyek

Hull az eső

A magány

Hang nélkül

Légy hű magadhoz

A szavak

Átmeneti állapot

Suttog a szél

Zárt osztály

4. Az utca másik oldalán (1994)

Az utcán (a másik oldalon)

Véletlen találkozás

Tangó leMondó

Mit tehetnék érted

Haggyá’ má’ békibe’

Santa Monica

A földön járj

Régi dal

Csak egy nap az élet

5. Kockázatok és mellékhatások (2001)

Kockázatok és mellékhatások

Jönnél te még hozzám

Akit annyira vártunk

Ha szomorú az ember

Jön a vonat

Meg kéne kapaszkodni

Szabadnak születtél

Ne veszítsd el a fejed

Hej, tulipán

6. Az Illés szekerén (2011)

Édes életünk

Ezek ugyanazok

Ne légy hozzám jó

Talán még túl fiatal

Nyuggerdal

És mennyi szerelem

A királylány balladája

A szebb jövő

A falra festett ördög

Lesz még egyszer

7. Ráadás (2016)

Te itt leszel majd mellettem

Magyarok közt európai

Felföldiné estéje

Birkaország

Újra ősz van már

Gyere édes, jöjj és korrumpálj

Hová tűntek azok az évek

Nyáréjszakán a 67-es úton

Egy lány sétál a domboldalon

A zeti zászló

8. Gáz van, babám! (2020)

Tűz van, babám!

Mit hoz még a múlt

Akit a hazája nem szeretett

Tábori fénykép

Az én országom

A csavargó és a lány

Tudod, én ott voltam

A város, ahova hívlak

Macskajaj

Beethoven itt van

+1 dal

Mariana-árok

www.corvinakiado.hu
Melody Produkció

Felelős kiadó: Király Levente, a Corvina igazgatója
Felelős szerkesztő: Mentler Krisztina
Műszaki vezető: Székelyhidi Zsolt
Korrektor: Torma Lászlóné

Forgalmazza:
eKönyv Magyarország Kft.

Felhasznált betűtípusok
Noto Serif – Apache License 2.0
Open Sans – Apache License 2.0
Roboto – Apache License 2.0
Vollkorn – SIL Open Font License